ሰልፊ ኣዋሚ ሊግ ናይ ሸኽ ሓሲና ካብ 2009 ኣትሒዙ ንባንግላድሽ ይመርሓ`ሎ። ሓደ ካብ ተቓወምቲ ውድባት ግን እቲ ውድብ ኣቐዲሞም መድመጺ ወረቓቕቲ ዝተመልኦ ሳጹናት ተጠቒሙ ኢሉ ወቒሱ። ኣፈኛ ተቓዋሚ ሰልፊ ሃገራዊ ሰልፊ ባንግላድሽ (ቢ ኤን ፒ)፡ ኣብ 221 ካብተን 300 መናብር `ዘይልሙድ` ኣሰራርሓ ነይሩ ኢሉ። ምድማጽ ቅድሚ ምጅማሩ፡ ልኡኽ ቢቢሲ ኣብ`ታ ወደባዊት ከተማ ቺታጎንግ መድመጺ ወረቓቕቲ ዝመልኡ ሳጹናት ከምዝረኣየት ሓቢራ። እቲ ሓላፊ ናይ`ቲ መድመጺ ቦታ ግን ርእይቶ ካብ ምሃብ ተቖጢቡ። ኣብ`ቲ ቦታን ሓያሎ ካልኦት መድመጺ ነቑጣታትን ድማ ወከልቲ መራሒ ሰልፊ ጥራይ ተረኺቦም ነይሮም። ብውሑዱ 47 ነቲ ጥምረት ናይ ተቓወምቲ ውድባት ወኪሎም ዝተወዳደሩ ሰባት ምድማጽ ቅድሚ ምዝዛሙ፡ ምትላልን ምፍርራሕን ነይሩ ብምባል ካብ ውድድር ስሒቦም ወጺኦም። ምንጪ ስእሊ, Reuters መግለጺ ስእሊ, መረጽቲ ኣብ ርእሰ ከተማ ዳካ ሪጋ ሒዞም ጎስጎስቲ ፖለቲካ፣ ተዓዘብትን ተቓወምቲ ውድባትን እቲ ምርጫ ፍትሓዊ ከምዘይከውን ኣቐዲሞም ኣጠንቂቖም ነይሮም፡ እቲ መራሒ ሰልፊ ግን ነቶም ተቓወምቲ ውድባት ብምንዛሕ ሓሶት ወቒስዎም። `በቲ ሓደ ወገን ጠቐነታት ይነዝሑ፡ በቲ ሓደ ሸነኽ ከኣ ንሰራሕተኛታትናን መራሕቲ ውድብና የጥቅዑ። እዚ`ዩ`ቲ ዘሕዝን ፍጻመ ናይ`ዛ ሃገር` ኢላ ሓሲና ንቢቢሲ ኣብ ዝሃበቶ መብርሂ። `ሓያል ፍርሒ ንምዝራብ` ብልእኽቲ ቢቢሲ ዮጊታ ሊማየ ዝቐረበ ትንታነ። ብሰንበት ካብ ሓደ መድመጺ ነቑጣ ናብቲ ካልእ ዘወር ኣብ ዝበልናሉ እዋን ሓደ ነገር ንጹር ነይሩ። ደገፍቲ ሰልፊ ሸኽ ሓሲና ኣብ ቅድሚ ካሚራ ደው ኢሎም መልሲ ንምሃብ ሕጉሳትን ዓው ኢሎም ዝዘረቡን ኮይኖም ረኺብናዮም። መብዛሕትኦም ካልኦት ግን ንምዝራብ ኣዝዮም ይፈርሑ ነይሮም። ሓደ ሰብኣይ፡ መብዛሕትኦም ቤተሰቡ ኣብ መድመጺ ነቑጣታት ምስ በጽሑ ድሮ መድመጺ ካርድታቶም ካልኦት ሰባት ተጠቒሞምሉ ከምዝጸንሕዎም ነጊሩና። ስሙ ከይንጽሕፍ ብምምሕጻን ድማ እቲ ምርጫ ፍትሓዊ`ዩ ነይሩ ኢሉ ከምዘይኣምን ገሊጹ። ስለምንታይ ተዳሂሉ ከምዝነበረ ንምርዳእ ከቢድ ኣይነበረን። ኣብ ዝኸድናዮ መድመጺ ነቑጣ፡ ብደርዘናት ዝቑጸሩ ሰራሕተኛታት ሰልፊ ናይ`ታ ቀዳመይቲ ሚኒስተር ኣብ ደገ ደው ቃለ-መሕትት ንዝህቡ ሰባት ብጽሞና ይጸናጸኑ ነይሮም። ዋላ ሓደ ሰብ ካብ ተቓወምቲ ሰልፍታት ኣይተራእየን። ዋላ`ኳ`ቲ ኮምሽን ምርጫ ነቲ ዝተባህለ ምትላላት ክምርምሮ ምዃኑ እንተገለጸ፡ ንሱ ንባዕሉ ብተቓወምቲ ውድባት ብኣድልዎ ተወቒሱ`ዩ። እታ ቀዳመይቲ ሚኒስተር ቅድሚ ክልተ መዓልቲ ነቲ እቲ ምርጫ ፍትሓዊ ኣይኮነን ዝብል ጠቐነ ነጺጋቶ`ኳ እንተነበረት፡ ነዚ ሓድሽ ጠቐነታት ግን ዛጊት መልሲ ኣይሃበትን ዘላ። ውድባ ኣብ`ቲ ምርጫ ክዕወት ምዃኑ ዓቢ ትጽቢት ተገይርሉ`ኳ እንተነበር፡ እቲ ዓወት ግን ኣካታዒ ክኸውን`ዩ። ንምንታይ`ዩ`ቲ መረጻ ኣገዳሲ ኮይኑ?
